KASULIK TEADA    Ettevaatust ujudes! Korallide vastu mitte minna! Korallid kõrvetavad valusalt ja koralli sisselõikehaavad paranevad vaevaliselt. Soovitav on kanda rannakingi või muid kummitallaga jalanõusid, eriti Nuweibas.  Koralle ja teokarpe ei lubata üle piiri Egiptusest välja viia, kontrollitakse ja trahvitakse (ka turult ostetud korallid on ebaseaduslikud).  Kraanivett palume Egiptuses mitte juua ning samuti tuleks vältida kraaniveest valmistatud jääkuubikuid kokteili sees.  Egiptuse köök ja maitseained on vahel eurooplase maole raskesti seeditavad ning tihti esineb turistidel kõhuhädasid, soovitame vastavad ravimid kaasa osta (n. piimhappebaktereid sisaldav Lacto7).  Egiptus on väga turistisõbralik riik, kuid samas ei tohi unustada, et kohalikud elavad vaesuses ja seetõttu võib ette tulla mõningaid rahavargusi. Seetõttu soovitame panna raha ja väärisesemed hotelliseifi hoiule.  Liiklus Egiptuses on suhteliselt kaootiline ja kõrbes ka kohati ebaturvaline ning seetõttu ei ole autorent Egiptuse kuurortites levinud. Soovitame rentida hotellist auto koos autojuhiga, 1 päev maksab ca 60-100 EGP.  Egiptuses ei müüda poodides alkoholi (v.a kohalikud veinid ja õllesordid), kanget importalkoholi saab tax free kauplustest osta vaid kuni 24 h peale Egiptusesse saabumist.  Suveniiridena soovitame Egiptusest kaasa osta traditsioonilist käsitööd: papüüruseid (alates 25 EGP), kuld- ja hõbeehteid (kaelaehe kartušš, kuhu piktogrammidega kirjutatakse teie nimi, alates 150 EGP), messing- ja vasknõusid (alates 30 EGP), parfüümõlisid (alates 30 EGP) ja uhkete kaunistustega vesipiipe (alates 50 EGP).  Kohalikud söögid-joogid on suhteliselt soodsad; pudel vett maksab restoranis 4-6 EGP, poes 2 EGP, pudel õlut baaris 20 EGP, poes al. 7 EGP, puuviljakilo on al 4-5 EGP, õhtusöök al. 60-70 EGP, marsruuttakso ööelukeskusesse maksab ca 3 EGP, takso 15-20 EGP.  Egiptuses kohalikku raha e. Egiptuse naelu enne tagasilendu enam valuutaks (USD, EURO) tagasi ei vahetata, seetõttu soovitame kohalikku valuutat varuda endale väikestes kogustes.  Võtke kaasa päikesekaitsekreem, Siinai päike on eriti aktiivne sügis- ja kevadkuudel, Nuweibasse reisijatel soovitame kaasa võtta sääsetõrjevahendid. Sääski võib eriti esineda õhtuti. Talvekuudel võtke kaasa jakk jahedate õhtute tarbeks.  Veealuse maailma huvilistel  soovitame juba Eestist kaasa võtta snorkeldamise varustus - ujumismask ja -toru. Neid saab osta ka kohapeal, kuid sel juhul ei garanteeri head kvaliteeti.